പെഗാസസ് ഫോണ് ചോര്ത്തല്: സുപ്രീംകോടതി നിയോഗിക്കുന്ന വിദഗ്ധസമിതി അന്വേഷിക്കും ന്യൂഡല്ഹി: പെഗാസസ് ചാരസോഫ്റ്റ്വെയര് ഉപയോഗിച്ച് ഫോണ് ചോര്ത്തിയ സംഭവം സുപ്രീംകോടതി നിയോഗിക്കുന്ന വിദഗ്ധ സമിതി അന്വേഷിക്കും. ഇതുമായി ബന്ധപ്പെട്ട വിശദമായ ഉത്തരവ് അടുത്തയാഴ്ചയുണ്ടാകും. സുപ്രീംകോടതി ചീഫ് ജസ്റ്റിസ് എന്.വി. രമണയാണ് ഇക്കാര്യം അറിയിച്ചത്. സാങ്കേതിക വിദഗ്ധരെ ഉള്പ്പെടുത്തിയാവും സമിതി രൂപീകരിക്കുക. സമിതിയിലെ അംഗങ്ങളെ തീരുമാനിച്ചതിന് ശേഷം ഇക്കാര്യത്തില് തുടര്നടപടികള് ഉണ്ടാവുമെന്നും അദ്ദേഹം പറഞ്ഞു. പെഗസസ് വിഷയത്തില് വിശദമായ സത്യവാങ്മൂലം സമര്പ്പിക്കാന് കഴിയില്ലെന്ന് കേന്ദ്രസര്ക്കാര് സുപ്രീംകോടതിയില് വ്യക്തമാക്കിയിരുന്നു. ചോര്ത്തല് നടന്നോ ഇല്ലയോ എന്ന് അന്വേഷിക്കാന് സര്ക്കാറുമായി ബന്ധമില്ലാത്ത വിദഗ്ധ സമിതിയെ നിയോഗിക്കുന്നതില് എതിര്പ്പില്ലെന്നും കേന്ദ്രം അറിയിച്ചിരുന്നു.ഒരു പ്രത്യേക സോഫ്റ്റ്വെയര് ഉപയോഗിച്ചോ ഇല്ലയോ എന്ന് സത്യവാങ്മൂലത്തിലൂടെ പൊതു സംഭാഷണ വിഷയമാക്കാന് സാധിക്കില്ല. ഏത് സോഫ്റ്റ്വെയറാണ് ഉപയോഗിച്ചതെന്ന് ചില പ്രത്യേക സംഘങ്ങളോ ഭീകര സംഘടനകളോ അറിയാന് പാടില്ല സോളിസിറ്റര് ജനറല് തുഷാര് മെഹ്ത കോടതിയില് പറഞ്ഞു.ഞങ്ങള് വിദഗ്ധരുടെ ഒരു സമിതി രൂപീകരിക്കും. തങ്ങളുടെ നമ്ബര് ചോര്ത്തിയെന്ന് ആരോപിക്കുന്നവരുടെ പരാതി അന്വേഷിക്കാം. കമ്മിറ്റി റിപ്പോര്ട്ട് കോടതിയുടെ മുമ്ബില്വെക്കാം സോളിസിറ്റര് ജനറല് പറഞ്ഞു. എന്നാല്, കേന്ദ്രസര്ക്കാര് നിയോഗിച്ച സമിതി പെഗാസസ് വിഷയത്തില് അന്വേഷണം നടത്തുന്നതിനോടുള്ള വിയോജിപ്പ് ഹരജിക്കാര് കോടതിയില് ഉന്നയിച്ചിരുന്നു.